ইতিহাসের কী নির্মম পরিহাস! যে মুহাম্মদকে একদিন মক্কার উপকণ্ঠ থেকে অপমানজনক শর্তারোপ করে ফিরিয়ে দিয়েছিল আবু সুফিয়ান, আজ তার কৃপার আশায় মদিনার পথ ধরতে হলো। কারণ আবু সুফিয়ান ভালো করেই জানতো, বনু বাকারের আক্রমণের খবর পেয়ে মুহাম্মদ খাজায়া গোত্রের সমর্থনে ছুটে আসবে। আবার একটি লড়াই অনিবার্য হয়ে উঠেছে। অথচ এটা কাম্য নয়। মুহাম্মদকে বুঝাতে হবে, বনু বাকারের অভিযানে কোরাইশদের কিছু যুবকের অংশগ্রহণ নেহাতই একটি দুর্ঘটনা। হুদায়বিয়ার সন্ধিভঙ্গের সিদ্ধান্তের ভিত্তিতে এটা হয়নি।